Imtella' Awwissu 2, 2021 - Aġġornata 2 Ta' Awwissu, 2021 4:44pm Kompliet il-kumpilazzjoni tax-xhieda fil-konfront tan-negozjant Yorgen Fenech, b'rabta mal-qtil ta' Daphne Caruana Galizia. Xehdet l-ewwel Shianne Zammit, li r-relazzjoni tagħha ma' Melvin Theuma ma tistax tiġi rrappurtata b'ordni tal-Qorti. Zammit ma wieġbet l-ebda domanda li saritilha, minħabba biża' li tinkrimina ruħha ghax hemm proċeduri kriminali oħra kontriha. Dwar ix-xhieda tagħha nqala' battibekk jaħraq li ra lill-avukat tad-difiża jiġi mwissi. Xhud ieħor, John Bugeja, xehed li darba fost l-oħrajn Robert Agius tal-Maksar kien kellmu sabiex jikri garaxx in-Naxxar fuq ismu, minħabba li Agius ma xtaqx jidher. Fost ix-xhieda tal-lum kien hemm Lawrence Pace, magħruf bħala l-Lolly. Huwa qal li hu midħla tal-aħwa Degorgio u ta' Vince Muscat il-Koħħu. Qal li darba, meta t-tlieta li huma kienu arrestati b'rabta mal-qtil, kien iltaqa' ma' Melvin Theuma, fejn dan talbu jieħu xi flus lil sid ta' bar fil-Marsa, sabiex dan jgħaddihom lill-familja tat-tliet akkużati. Qal li mar erba' darbiet il-Marsa b'€300,000 kull darba.